**Бо́ўшава** (трансліт.: *Boŭšava*, руск.: Бовшево) — вёска ў Магілёўскім раёне Магілёўскай вобласці. Уваходзіць у склад Дашкаўскага сельсавета. Размешчана за 29 км на поўдзень ад Магілёва, за 12 км ад чыгуначнай станцыі Дашкаўка на лініі Магілёў—Жлобін. Рэльеф раўнінны, на захадзе і ўсходзе мяжуе з лесам. На ўсходзе цячэ р. Лахва (прыток р. Дняпро). Транспартныя сувязі па мясцовай дарозе і далей па шашы Магілёў—Бабруйск.

Назва
-----

Вядомае балцка-літоўскае адыменнае прозвішча *Baušys*, ад яго літоўскі (каля Ігналіны) тапонім *Baušiškė* ("Боўшышкі"). Вядомае прозвішча Боўшыс у Воранаўскім раёне. Утворана ад іменнай асновы *Bau-* (як у літоўскіх двухасноўных імёнах *Bau-girdas, Bau-milas*) з антрапанімічным фармантам -*š*-.

Гісторыя
--------

Вядома ў Расійскай імперыі з XVIII ст. У 1777 годзе вёска ў Старабыхаўскім павеце.

У 1880 годзе частка вяскоўцаў займалася кравецкім промыслам. У 1908 годзе адкрыта земская школа, для якой у тым жа годзе пабудавана памяшканне.

### Найноўшы час

25 сакавіка 1918 года згодна з Трэцяй Устаўной граматай вёска абвяшчалася часткай Беларускай Народнай Рэспублікі. 1 студзеня 1919 года згодна з пастановай I з’езда КП(б) Беларусі ўвайшла ў склад Беларускай ССР, аднак 16 студзеня Масква адабрала яе разам з іншымі этнічна беларускімі тэрыторыямі ў склад РСФСР. У сакавіку 1924 года вёску вярнулі БССР, з 17 ліпеня 1924 года ў Магілёўскім раёне Магілёўскай акругі (да 26 ліпеня 1930), з 20 лютага 1938 года ў Магілёўскай вобласці.

На базе дарэвалюцыйнай створана працоўная школа І-й ступені, у якой у 1925 годзе было 52 вучні, дзейнічаў ленінскі куток. У 1930 годзе арганізаваны калгас «Новы будаўнік».

У Вялікую Айчынную вайну з ліпеня 1941 года да 27 чэрвеня 1944 года акупіравана нямецка-фашысцкімі захопнікамі. У 1975 годзе да вёскі далучана в. Боўшавец. У 1990 годзе ў складзе калгаса «Чырвоная зорка» (цэнтр — в. Дашкаўка). Размяшчаліся вытворчая брыгада і ферма буйной рагатай жывёлы, дзейнічалі клуб, бібліятэка, фельчарска-акушэрскі пункт, магазін. У 2007 годзе працаваў магазін.

Планіроўка
----------

Планіровачна складаецца з працяглай крывалінейнай вуліцы з завулкамі, арыентаванай з паўднёвага захаду на паўночны ўсход і забудаванай двухбакова, шчыльна традыцыйнымі драўлянымі дамамі сядзібнага тыпу.

Насельніцтва
------------

* **XIX стагоддзе**:
	+ 1858 — 93 жыхары мужчынскага полу.
	+ 1880 — 36 двароў, 274 жыхары.
* **XX стагоддзе**:
	+ 1990 — 126 гаспадарак, 253 жыхары.
* **XXI стагоддзе**:
	+ 2007 — 51 гаспадарка, 78 жыхароў.

Славутасці
----------

* Драўляная капліца на могілках.

Зноскі
------

1. ↑  Назвы населеных пунктаў Рэспублікі Беларусь: Магілёўская вобласць: нарматыўны даведнік / І. А. Гапоненка і інш.; пад рэд. В. П. Лемцюговай. — Мн.: Тэхналогія, 2007. — 406 с. — ISBN 978-985-458-159-0. (DJVU)

Літаратура
----------

* Боўшава // Гарады і вёскі Беларусі: Энцыклапедыя. Т. 6, кн. 2. Магілёўская вобласць / рэдкал.: Т. У. Бялова (дырэктар) і інш. — Мн.: Беларуская Энцыклапедыя імя Петруся Броўкі, 2009. — 592 с.: іл. — 2 000 экз. — ISBN 978-985-11-0440-2.

Спасылкі
--------

* Лагатып Вікісховішча На Вікісховішчы пакуль няма медыяфайлаў па тэме, але Вы можаце загрузіць іх
* Боўшава на сайце Глобус Беларусі (руск.)

| ⛭**Дашкаўскі сельсавет** |
| --- |
| Цэнтр | Дашкаўка |
| Пасёлкі | Чарназёмаўка |
| Аграгарадкі | Мяжысеткі |
| Вёскі | Боўшава ·  Досава Сяліба ·  Красніца 1 ·  Красніца 2 ·  Лежнеўка ·  Навасёлкі ·  Салтанаўка ·  Стайкі ·  Сялец ·  Туманаўка ·  Чарназёмаўка |